CELEX: 62007CN0561
Language: el
Date: 2007-12-18 00:00:00
Title: Υπόθεση C-561/07: Προσφυγή της 18ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/21
            
         Προσφυγή της 18ης Δεκεμβρίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-561/07)
   (2008/C 64/32)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J. Enegren και L. Pignataro)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, διατηρώντας σε ισχύ τις διατάξεις του άρθρου 47, παράγραφοι 5 και 6, του νόμου 428 της 29ης Δεκεμβρίου 1990 σε περίπτωση κρίσεως μιας επιχειρήσεως βάσει του άρθρου 2, παράγραφος 5, στοιχείο c', του νόμου 675 της 12ης Αυγούστου 1977, κατά τρόπον ώστε να μη διασφαλίζονται τα δικαιώματα των κατά τα άρθρα 3 και 4 της οδηγίας 2001/23/ΕΚ εργαζομένων σε περίπτωση μεταβιβάσεως επιχειρήσεων οι οποίες έχει διαπιστωθεί ότι τελούν σε «κατάσταση κρίσεως», η Ιταλική Δημοκρατία παρέβη τις υποχρεώσεις που υπέχει από την ως άνω οδηγία
            
         
               —
            
            
               να καταδικαστεί η Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή υποστηρίζει ότι οι διατάξεις του νόμου 428/1990 (άρθρο 47, παράγραφοι 5 και 6) παραβιάζουν την οδηγία 2001/23/ΕΚ (1), της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων, καθόσον οι εργαζόμενοι της επιχειρήσεως οι οποίοι έχουν υπαχθεί στο καθεστώς του καταβαλλόμενου από το ειδικό ταμείο συμπληρώσεως μισθών («CIGS») επιδόματος ανεργίας και των οποίων η εργασιακή σχέση έχει μεταβιβαστεί στον αγοραστή παύουν να απολαύουν των προβλεπόμενων στο άρθρο 2112 του Ιταλικού Αστικού Κώδικα δικαιωμάτων, υπό την επιφύλαξη των τυχόν προβλεπόμενων από συμφωνία των συνδικαλιστικών οργανώσεων εγγυήσεων (της «ευνοϊκής μεταχειρίσεως» κατά το άρθρο 47, παράγραφος 5).
   Τούτο σημαίνει ότι οι εργαζόμενοι μιας επιχειρήσεως οι οποίοι έχουν υπαχθεί στο καθεστώς του καταβαλλόμενου από το ειδικό ταμείο συμπληρώσεως μισθών («CIGS») επιδόματος ανεργίας σε περίπτωση καταστάσεως κρίσεως δεν απολαύουν, επί μεταβιβάσεως της επιχειρήσεως, των προβλεπόμενων στα άρθρα 3 και 4 της οδηγίας εγγυήσεων.
   Όσον αφορά το άρθρο 47, παράγραφος 6, τούτο προβλέπει ότι οι εργαζόμενοι οι οποίοι δεν αποκτούν την ιδιότητα των εργαζομένων του αγοραστή, του μισθωτή ή του νέου εργοδότη δικαιούνται να προσληφθούν κατά προτεραιότητα από τους ανωτέρω και τούτο επί ένα έτος από την ημερομηνία της μεταβιβάσεως ή επί μακρότερη περίοδο προβλεπόμενη μέσω συλλογικών συμβάσεων. Το άρθρο 2112 του Ιταλικού Αστικού Κώδικα δεν τυγχάνει εφαρμογής όταν πρόκειται για εργαζομένους τους οποίους προσέλαβε ο αγοραστής, ο μισθωτής ή ο νέος εργοδότης μετά τη μεταβίβαση της επιχειρήσεως.
   Η Ιταλική Κυβέρνηση δεν αμφισβητεί την ερμηνεία της Επιτροπής βάσει της οποίας οι εργαζόμενοι της επιχειρήσεως οι οποίοι έχουν υπαχθεί στο καθεστώς CIGS λόγω καταστάσεως κρίσεως δεν απολαύουν, σε περίπτωση μεταφοράς της επιχειρήσεως, των προβλεπόμενων στα άρθρα 3 και 4 της οδηγίας εγγυήσεων. Πάντως, η Ιταλική Κυβέρνηση υποστήριξε ότι στην προκειμένη περίπτωση εφαρμόζεται το άρθρο 5, παράγραφος 3, της οδηγίας.
   Η Επιτροπή επισημαίνει με το δικόγραφο της προσφυγής της ότι, σύμφωνα με την ανωτέρω διάταξη, επιτρέπεται, σε περίπτωση μεταβιβάσεως μιας επιχειρήσεως της οποίας ο εκχωρητής ευρίσκεται σε κατάσταση σοβαρής οικονομικής κρίσεως, η τροποποίηση των όρων εργασίας των εργαζομένων προκειμένου να διασφαλιστούν οι δυνατότητες απασχολήσεως διά της κατοχυρώσεως της επιβιώσεως της επιχειρήσεως, της εγκαταστάσεως ή τμήματος της επιχειρήσεως ή της εγκαταστάσεως. Πάντως, με την ανωτέρω διάταξη τα κράτη μέλη νομιμοποιούνται απλώς να παράσχουν στον μεταβιβάζοντα και στους εκπροσώπους των εργαζομένων τη δυνατότητα να καταλήξουν σε συμφωνία τροποποιήσεων των όρων εργασίας σε παρόμοια περίπτωση και όχι να αποκλείσουν, όπως συμβαίνει με το άρθρο 47, παράγραφοι 5 και 6, του νόμου 428/90, την εφαρμογή των άρθρων 3 και 4 της οδηγίας.
   
      (1)  EE L 82, σ. 16.